ঘো়ড়়ার দেখা নেই। কেনা হয়ে গিয়েছে লাগাম!
সল্টলেকে রবীন্দ্রভবন কবে তৈরি হবে তা স্পষ্ট নয়। কিন্তু ভবন তৈরির আগে সেখানে বসানোর জন্য এনে ফেলে রাখা হয়েছে রবীন্দ্রনাথ ঠাকুরের মূর্তি।
বিধাননগর পুরনিগমের এক পাশে সারা বছর রোদে, জলে সেই মূর্তি পড়ে থাকে। বুধবার কবির জন্মদিনেও তাঁর মূর্তির গলায় একটি মালা চোখে পড়ল না। 
এদিন দুপুরে দেখা গেল, মূর্তির সামনে ছড়িয়ে-ছিটিয়ে পড়ে রয়েছে কাগজের চায়ের কাপ। মূর্তির পিছনে একটি জায়গায় শুকোচ্ছে লুঙ্গি, ট্রাউজার্স, শার্ট। আশপাশে পিচবোর্ড, ভাঙা প্লাস্টিকের টেবিল। মূর্তির অদূরেই রয়েছে  পুরভবনের শৌচাগারও।
একতলায় যেখানে পুরভবনের ক্যান্টিনের কাছেই রয়েছে ওই মূর্তি। গত এক বছরেরও বেশি সময় ধরে পুরভবনের ছাদের নীচে ওই মূর্তির জায়গা হয়নি।
এফ ই ব্লকে বাম আমলে তৎকালীন অর্থমন্ত্রী অসীম দাশগুপ্ত রবীন্দ্রভবনের শিলান্যাস করেছিলেন। রাজ্যে পালাবদলের পরে তৃণমূল সেই রবীন্দ্রভবন তৈরির ব্যাপারে উদ্যোগী হয়। কিন্তু এখনও ওই প্রকল্প  বাস্তবায়িত হয়নি। 
বিধাননগরের মেয়র সব্যসাচী দত্ত জানান, বাইরে পড়ে থাকলেও মূর্তিতে এদিন সকালে মাল্যদান করা হয়েছে। তিনি বলেন, ‘‘মিউনিসিপ্যাল ইঞ্জিনিয়ারিং ডাইরেক্টরেটের কিছু প্রশ্ন রয়েছে। আমরা উত্তর পাঠিয়েছি। আশা করা যায় দ্রুত রবীন্দ্রভবন তৈরির কাজ বাস্তবায়িত করা যাবে।’’
এদিন দুপুরে অবশ্য দেখা যায়, মূর্তির গলায় কোনও মালা নেই। মূর্তির পায়ে কয়েকটি লালগোলাপ পড়ে রয়েছে। উপস্থিত কয়েকজন জানান, সাইকেল নিয়ে ঘুরতে এসে একটি বাচ্চা গোলাপগুলি মূর্তির পায়ে রেখে গিয়েছে!